“Ons het almal probeer om sin te maak van hierdie COVID-19-tyd," het sy gesê. “Dit was nie 'n maklike jaar nie. Ons het geworstel met dinge soos assesserings en die herontwerp van die kurrikulum om ons noodonderrig op 'n vlak te bring waar dit tot die sukses van ons studente kon bydra. Hierdie geleentheid vanaand is dus om julle te bedank en om die bydrae wat julle gelewer het, te vier."
In 'n aanlynpeiling van 20 tot 28 Oktober 2020 het studente vir die beste voor- of nagraadse dosent by wie hulle noodonderrig in die Fakulteit ontvang het, gestem.
'n Spesiale prys is toegeken aan me Magda Barnard, die Fakulteit se programvernuwingskoördineerder, as erkenning vir die groot bydrae wat sy gelewer het tot die sukses van aanlynonderrig in die Fakulteit.
Tydens die regstreekse virtuele uitsending het al die wenners - buiten mnr Heinri Freiboth, wat nie die geleentheid kon bywoon nie - om die beurt hul ervarings en wenke gedeel oor hoe om 'n toonaangewende aanlynonderwyser te word. (Van hul opmerkings is hier onder in hul eie woorde.)